Értelmezze a novellát! Elemzésében térjen ki a novella-műfaj jellegzetességeire, az elbeszélésmódra, és arra, milyen eszközökkel jellemzi szereplőit a szerző. Fordítson figyelmet a novella sajátos nyelvhasználatára is!
													

Nyírő József[footnoteRef:1]: MOST MÁR JÖHETSZ JÉZUSKA [1:  Erdélyi író, 1889-1953] 

 
Idefenn a setét havasok között minden esztendőben valami baj van a karácsonyi szent ünnepekkel. Ezeknek a szegény, együgyű pásztorembereknek, égettszegény favágóknak, kik esztendők óta itt vágják a fát valami brassói zsidónak, – ha haragszik Szentfelsége, ha nem –, semmiletteképpen nem lehet úgy megülni a szent ünnepeket, ahogy az Írás parancsolja: éjféli misével, betlehemmel, pappal, tömjénnel, orgonaszóval, deák nyelven, gyönyörűséges evangéliumokkal. Ami nem lehet, hát nem lehet. Eleget erőltették, de nincs mód benne, no.
Megvallva az igazat, kedve se igen volt senkinek az ünnephez, mert a brassai zsidók tönkre mentek, a favágás abbamaradt, s az emberek széjjel mentek. Összevissza három pásztorember maradt a szálláson: a Csedő úr szolgája, idősb Márton Feri vénlegény, s Ülkei Ádám, kinek a múlt télen hót volt meg a felesége. 
Ülkei Ádám még mindig haragudott a Jóistenre, hogy elvitte a feleségit. Kicsit bosszút is akart állani Szentfelségin, hogy őket ilyen nyomorú sorsba taszítottak, vagy ha nem is taszította, de ki se emelte belőle. 
Ünnep szombatjára virradó éjjel történt azonban valami, ami az Ülkei Ádám számítását kissé megzavarta. Ádám, kinek a kalyibája legszéltől volt, késő este dühös kiáltozásokat s puskalövéseket hallott.
- Bizonyosan az urak vadásznak, – azt gondolta, s többet nem is törődött az egésszel. Éppen lefekvéshez készülődött, mikor megzergették a kalyiba ajtaját.
- Ki az? – bődült az ajtó felé Ádám.
- Ha Istent üsmersz, eressz bé! – felel valaki odakünn.
Ülkei Ádám odacammogott az ajtóhoz, s elvette a támasztó karót, de szinte sóbálvánnyá változott, mikor látta, hogy egy véres ember tántorog be a kalyibába, s rémülten azt suttogja:
- Olts el minden világot!
- Szentkereszt legyen velünk, hiszen ez a Péter, a gyilkos! – hőkölt hátra Ádám– Tán nem szöktél meg a tömlöcből, Péter?
- Én biza meg! – hebegi a gyilkos, kit nyolc esztendőre ítéltek, mert féltékenységből megölte a feleségit.
- Ugyanbiza hol volt a szép eszed? – feddette Ádám, de a gyilkos rá sem hallgatott, hanem kimerülten, borzasztó szemekkel rámeredt az ajtóra.
- Zárd bé, rejts el valahová, mert jönnek!…
- Kik jönnek? – ütközött meg Ádám.
- A csendőrök… Tepej lábánál meglőttek.
- Meglőttek?
- Meg.
- Hol?
- Itt a lapockám alatt.
- Azért vagy véres?
- Azért.
- Az elég baj! – tekergette a fejét Ülkei Ádám, de eszébe se jutott, hogy a sebet megnézze, kimossa, bekösse. A meglőtt ember se mondta.
Az idő telt. A szél kívül búgni kezdett, s a hó omlott az égből. Ülkei Ádám kihallgatózott, s elmosolyodott.
- Most már nem jön senki. Az ördög se találna ide ebben az időben.
A gyilkos is örvendett.
- Ott az ágyam, lefekhetsz! – bíztatta Ádám. – Nyugodd ki magadat!
- Nem alhatnám! – válaszolt Péter.
- A te dolgod! – vont vállat Ádám. Nézte a gyilkos ruháját, a fekete vérmocskot. – Mit gondolsz, megmaradsz, vagy megmurálsz?
- Neköm végem! – válaszolt egykedvűen a gyilkos.
Ülkei Ádám meghányta-vetette magában a dolgokat, de sehogysem tudott zöldágra vergődni a gondolataival. Végül is kitalálta, hogy mi nyomja a lelkét.
- Az Istennek se értem a dolgodat, Péter! Minek a tűzlángjának nem tudtál ott ülni, ahol voltál, a jómeleg tömlecben, ahol minden kényelmed megvolt? Minek kellett kifutnod a bajba, nyomorúságba?
A gyilkos arcát hirtelen fény verte át. Forró volt a szava is, mikor bevallotta.
- A gyermek miatt!… Van félesztendeje, hogy semmi hírt sem kaptam felőle… Osztán itt van a szent karácsony is… Reám jött, hogy csináljak neki kicsi karácsonfát, jászolkát, Jézuskát, s együtt elénekelgessünk mellette. Kicsi harisnya es kéne neki, csizmácska a télre. Hiszen senkije, ki gondoskodjék róla.
Ülkei Ádám nézte a tüzet, s azt mondta keményen:
- Jól tetted Péter, hogy megléptél! Reggel bémegyek a faluba, s kihozom a fiadat.
- Te Ádám!… Hallod- e?
- Mi a baj?
- Nekem mennem kell!…
- Hova a szemed világába akarsz ilyenkor menni? – ásította álmosan Ádám.
- Én a másvilágra.
Ülkei Ádámnak kiszökött az álom a szemiből.
- Tám nem bolondultál meg? – ijedett meg, de a tűz világánál mindjárt látta, hogy a gyilkos igazat beszél. Éktelen nagyok, s forrók voltak a szemei a színe sárga, mocskos, teste félig hideg, keze lába reszket, s a vére lassan szivárog bele a tűzbe.
- Újra megindult a sebem, – mondotta a gyilkos bocsánatkérőleg.
- Be kellett volna, hogy kössük! – szidta magát Ülkei Ádám. – Kinek jutott eszibe?
- Méges heába lövetém meg magamot! – panaszkodott. – Mégsem láthatám a legénkét!…
- Eléggé restellem a dógot! – mentegetőzött Ádám. – Ha legalább félnapig tartóztatni tudnám a halált, míg megjárom a falut!… Három óra oda, három óra vissza kell ebben az időben.
- Már ne verd miatta a fejedet! – morgott bánatosan a gyilkos. – Úgyes késő.
- Én méges megpróbálom! – szökött fel Ádám.
Péter leintette.
- Egyet se!… Hanem egyebet mondok.. Te jó voltál hozzám, Ádám. Helyet adtál, elrejtettél a csendőrök elől… azt tudod-e, hogy ezör pengő van kitűzve a fejemre?…
- Szép pénz! – esmerte el Ádám.
- Ez az ezör pengő legyen a tiéd, Ádám! – hagyatkozott a gyilkos.
- Te, kinek gondolsz engem? – pattant fel Ádám.
- Ne járjon a szájad! – torkolta le a gyilkos. – Szólsz a jegyző úrnak, s mindjárt kifizeti.
Ülkei Ádám tiltakozni akart, de már nem volt kivel veszekedni, mert a gyilkos hirtelen hanyatt dőlt, s elkezdett torkaszakadtából énekelni. Azt fújta, hogy: »Csordapásztorok, midőn Betlehemben«.
 Ülkei Ádám tisztelettel lekapta a sapkáját, s úgy hallgatta, hogy a gyilkos hogyan ünnepli a karácsonyt. Ének közben fel-felkiáltott:
- Ni milyen szép kicsi csizma, Dénöske!… Kicsi harisnya!… Nem fázol meg a télen bennük!… Várj, mert behívom az édesanyádat es!… Mári te! Má- á- ri!…
Ülkei Ádám borzongott.
Az asszonyt kiáltja, kit ő gyilkolt meg!…
A gyilkos önkívületében tovább játszotta a karácsonyt, míg utolsó szavai belebugyborékoltak a száján előtörő vérbe, s egyszerre utolsót rúgott a tűz mellett.
- E meghala! – vakarta a fejét Ülkei Ádám, s csendesen ülve a holttest mellett sokáig gondolkodott.
Mit fundált ki, mit nem: egyszercsak feláll, a katonaládája fenekéről kivesz egy ökörfejére való láncot, odalép a halotthoz, s jókeményen összeköti vele a halott dermedt kezét.
- Így ni! – mondotta setéten, s öltözködni kezdett.
A bundát felöltötte, fogta a fejszét, a ház ajtaját bekócsolta, s mire pitymallott, már útban volt a falu felé.
Dél felé járt az idő, mikor megérkezett a községházára és haptákba vágta magát a jegyző előtt.
- Jelentem alásan, a gyilkos Pétert, ki megszökött a tömlöcből, az éccaka sebesülten egymagam elfogtam, megkötöztem, s most kérem a fejire kitűzött ezör pengőt!
A jegyző tisztességes ember volt, megundorodott a vérdíj utáni mohóságtól.
- Szégyellhetné magát! Ráér még megkapni azt a pénzt!
- Nekem most kell! – csökönyösködött Ülkei Ádám.
- Miért olyan sürgős? – kérdezte kedvetlenül a jegyző.
- Neköm azért, – remegett a hangja a félvad embernek, – mert ma van karácsony este, s én azt a pénzt a Péter árvájának szántam, Dénöskének… Szeretnék rajta kicsi csizmát venni, kicsi harisnyát, báránybőr sapkát, hogy meg ne fázzék a télen… Legalább annyi öröme legyen szegény árvának… Az a pénz úgyis a gyermeket illeti. Az apja az életével fizetett érte… Legalább az a pár krajcár maradjon utána. Senkinek nagyobb jussa nem lehet hozzá, mint annak az ártatlan gyermeknek. Legalább neki legyen karácsonya ebben a cudar világban!… Nincs igazam, tekéntetes jedző úr?…
Míg a jegyző reszkető kézzel a penna után nyúlt, hogy intézkedjék, a vad pásztor szálfaegyenesen, büszkén körülnézett az irodában, hadd lám, van-e valaki, ki azt meri mondani, hogy neki nincs igaza!…
Mikor a pénzt megkapta, s estére el is intézte, amit akart, a hóna alá szorította a csizmácskákat, kicsi harisnyát, s büszkén felszólott az égbe:
- Most már jöhetsz, Jézuska!…

